‘Baba-moordenaar’ het glo senuwee-ineenstortingArgieffoto Die verhoor van ŉ Pretoria-egpaar wat daarvan verdink word dat hulle hul baba vermoor het, is Maandag uitgestel nadat die ma, Juanita Oldewage (26), glo ŉ senuwee-ineenstorting gehad het. Juanita se advokaat het aan die Pretoriase hooggeregshof gesê dat sy kliënt nie in die hof was nie omdat sy ŉ senuwee-ineenstorting gehad het. Hy het gesê sy is nie in die hospitaal nie, maar is te bang om die hof en haar man, met wie sy steeds getroud is, te sien. “Dit is alles net té veel vir haar,” het Oldewage se advokaat gesê. Hy het ŉ sielkundige verslag ingehandig wat aandui dat sy Vrydag gesond genoeg sal wees om in die hof te verskyn. Oldewage en haar man, Christiaan Oldewage, word daarvan aangekla dat hulle hul drie weekoue babaseuntjie, Christiaan jnr., in Desember 2011 mishandel en vermoor het. Die egpaar is voor die baba se geboorte getroud. Christiaan jnr. is op 15 November gebore. Die baba is in Desember vir behandeling in die Montana-hospitaal opgeneem, maar is ŉ paar ure later aan veelvoudige beserings dood. Van sy beserings sluit ŉ gekraakte skedel en verskeie gebreekte ribbe in. Die staat beweer albei verdagtes het die baba aanhoudend aangerand, toegelaat dat hy aangerand word, en daarin gefaal om hom te beskerm. Hulle het vermoedelike aspris die baba verwaarloos en mishandel. Die staat onderneem om ŉ hofbevel te bekom om die Oldewages ongeskik te verklaar om met kinders te werk. Advokaat Cornelia Harmzen, vir die staat, het beswaar aangeteken dat die verhoor uitgestel moet word. Die getuies was almal in die hof en die staat was gereed om met die verhoor voort te gaan, het sy gesê. Regter Lettie Molopa het ŉ lasbrief vir Juanita se inhegtenisname uitgereik, maar hou dit tot Woensdag terug op voorwaarde dat sy dan in die hof sal verskyn sodat die verhoor uitgestel kan word. Christiaan het gesê hy wil Woensdag vir borgtog aansoek doen. SAPA